Torsten Schack Pedersen (V), 2009-05-07:
Det forslag, vi nu skal behandle, er det sidste i rækken af de forslag, som udgør regeringen og Dansk Folkepartis samlede skattereform, og derfor er det jo helt naturligt at ridse op, hvad indholdet er, og hvad konsekvensen er af den skattereform, som regeringen og Dansk Folkeparti har aftalt.
Det er nemlig en historisk skattereform, en skattereform, der kommer med den største nedsættelse af marginalskatten siden indkomstskattens indførelse i 1903.
Vi sænker indkomstskatten med i alt 29 mia. kr., og det betyder altså, at danskerne får lov til at beholde en større del af deres indkomster og det, de tjener på arbejde, end de gør i dag.
Og så betyder det også, at danskerne næste år får 13 mia. kr. ekstra mellem hænderne, altså 13 mia. kr., som danskerne får til ekstra forbrug.
Det giver familien ekstra muligheder for at ruste sig til at komme så helskindet som muligt igennem den finanskrise, som raser i øjeblikket, men også 13 mia. kr., som danskerne har mulighed for at omsætte til ekstra forbrug og dermed til at sætte ekstra gang i hjulene i Danmark.
Jeg vil bare tage et helt konkret eksempel på, hvad skattereformen betyder for en faglært familie: En faglært familie vil næste år opleve, at der er 6.500 kr. ekstra til forbrug end uden en skattereform.
Og så betyder skattereformen, at vi løfter 350.000 danskere ud af topskatten, og at mellemskatten afskaffes, så vi altså får en massiv nedsættelse af skatten på den sidst tjente krone, og det giver som sagt mere gang i hjulene i Danmark.
Men det er også vigtigt at understrege, at skattereformen jo gør hele landet rigere.
Vi får et mere velstående Danmark, fordi vi indretter skattesystemet klogere end i dag.
Her sikrer vi altså, at danskerne skal betale mindre i indkomstskat, og samtidig får vi bedre råd til velfærd.
Det har også været afgørende, at der er tale om en grøn reform, og det her forslag er netop et helt konkret udtryk for, at vi står med en grøn skattereform, der ud over at sænke skatten på arbejde og sikre vækst og velstand i Danmark også fremmer miljørigtig og energibesparende adfærd.
Det er i fuld forlængelse af regeringens ambitioner på klima- og energiområdet.
Resultatet af det forslag, som vi står med her, er, at vi sænker bruttoenergiforbruget med 2 pct., at vi får nedbragt udledning af CO2 i det område, der ikke er kvotebelagt, med 2 pct., og at vi øger anvendelsen af vedvarende energi.
Regeringen har nu lagt alle forslagene frem, hele skattereformen er lagt frem for Folketinget.
Vi venter stadig i spænding på, hvad oppositionen mener, og særlig med det her forslag kan man jo blive godt og grundig i tvivl.
Nogle påstår, at reformen ikke er grøn nok, og at der er taget for lidt hensyn til miljø og klima.
Andre mener, at den er for sort, og at den går for hårdt til virksomhederne og slet, slet ikke er ambitiøs nok.
Men vi kan ikke få nogen konkrete svar, og det har jeg heller ikke nogen forventning om kommer i dag.
Danskerne skal altså leve i usikkerhed og uvidenhed om, hvad det er, oppositionen vil på skatteområdet.
I Venstre lægger vi tingene åbent frem, og vi er derfor store tilhængere af, at vi kan gennemføre den skattereform, som det her forslag er den sidste del af.
Det er helt korrekt, som hr. Klaus Hækkerup siger, at en del af forslaget er at indføre en afgift på farligt affald.
Jeg tror, vi alle kender de henvendelser, vi har fået i Skatteudvalget, de har selvfølgelig påkaldt sig en del opmærksomhed.
En af de problemstillinger, der er, er, at der altså er en vis uoverensstemmelse mellem de mængder, som er indarbejdet i forhold til den almindelige statistik, som har været grundlaget for afgiften, og så de meldinger, som vi nu hører fra branchen.
Der er det sådan, at Skatteministeriet nu er i dialog for at sikre, at vi får det til at stemme, så vi er sikre på, at vi bruger de rigtige ting.
Problemstillingen er, at vi har et afgiftssystem, som kan være med til at fremme, at man får gjort ikkefarligt affald til farligt af hensyn til afgiften, og det er en miljøproblemstilling, som vi er nødt til at tage højde for.
Så må vi sige, at det i øjeblikket er sådan, at vi importerer store mængder affald, og på stående fod - men det er jeg helt sikker på at vi kan komme nærmere under udvalgsarbejdet - kan jeg ikke give et tal på, hvad afgiften i Sverige og Tyskland er.